סאבלימינל

תחילת דרכו

קובי שמעוני נולד ב-13 בנובמבר 1979 בתל אביב. משפחתו הייתה בעלת צביון מסורתי, והוא חונך בילדותו על ערכי היהדות. שני הוריו היו עולים חדשים: אביו עמוס מתוניסיה, ואמו ציפורה מאיראן.
שמעוני התחיל את דרכו כבר בגיל 12, אז יצר והקליט קטעי היפ הופ בתנאים מאולתרים. כנער, הוא הופיע במועדוני לילה ובפאבים שניגנו בעיקר מוזיקה מסוגת הרגאיי. הוא היה שותף בפתיחתם של מועדונים רבים ברחבי תל אביב, שהיו לראשונים אשר במרכזם עמד ההיפ הופ, וביניהם "Seven", "הג'וינט", "וירוס", " House on 26" ו"שוונג". באותה התקופה, הלוא היא שנות ה-90, לא היה קיים בישראל אף לא אולפן הקלטות אחד שהתמחה בהיפ הופ. על כן, שמעוני החליט לקחת יוזמה והקים בעצמו אולפן שכזה. ב-1996, שמעוני היה מיוזמי הפרויקט המחתרתי "ישראליים עצבניים אחד אחד", אלבום משותף ראשון מסוגו שריכז את חלוצי הסוגה בארץ.
במקביל לפרויקט כתב חומרים לאלבומו הראשון בעברית: "האור מציון". בתקופה זו נולד האלבום הראשון שהיווה אחת מאבני היסוד של ההיפ הופ הישראלי, והצוות – "משפחת תאקט – אדריכלי ההיפ הופ הישראלי" ( TACT - Tel Aviv City Team). טרם סיום אלבום הבכורה והוצאתו לאור גויס לצה"ל, שם שירת ביחידת האבטחה של הרמטכ"ל דאז שאול מופז. בתקופה זו העבודה על האלבום הושהתה.

2000-2009 תחילת הקריירה המוזיקלית

בשנת 2000 מיד עם שחרורו מצה"ל הפך את "משפחת תאקט" לחברת תקליטים בשם "תאקט רקורדס". חתם הסכם הפצה עם חברת התקליטים "הליקון" וכך, בעיכוב של 3 שנים, יצא לאור האלבום הרשמי הראשון של סאבלימינל, בהפקת "תאקט רקורדס" ובהפצת "הליקון".
אחרי הוצאת השיר הראשון לרדיו, "יותר מחבר", סאבלימינל הוזמן להופיע לצידו של גידי גוב בטקס פרסי המוזיקה הישראלית "תמוז 2000".
שבועות אחדים לאחר מכן יצא אלבום הבכורה שלו "האור מציון". את כל השירים באלבום כתב והלחין סאבלימינל, ואירח אומנים כמו יואב אליאסי "הצל", גלית דהן, צ'אקי די, שי 360 חדד, מומי לוי, צ'ולו, הרביעייה הפותחת ועוד. באותה העת כולם אמנים לא מוכרים.
מכירות אלבומו הראשון עברו את ה-30 אלף עותקים, זכה באלבום זהב, הפך לאלבום ההיפ הופ הנמכר ביותר בישראל ונחשב ל"אלבום ההיפ הופ האמיתי הראשון בעברית".
בשנת 2002, הוציא סאבלימינל עם הצל, יואב אליאסי, את האלבום השני "האור והצל", שזכה לאלבום פלטינה כפולה. באלבום אירחו סאבלימינל והצל אמנים חדשים כמו: בוסקילז, סיוון, הארכיון, רועי אדרי, אלונה טל וינון בן דוד (Human beat box), לצד אמנים שכבר הפכו למוכרים בעקבות האלבום הראשון "האור מציון" כמו: מומי לוי, שי 360, צ'ולו, צ'אקי די וגלית דהן. גם רון שובל התארח באלבום עם השיר "אני יכול". הסינגל הראשון מתוך האלבום "האור והצל" נגע בסוגיות פוליטיות. "ביחד נשרוד לחוד ניפול" דיבר על אחדות, אך למרות זאת, כאות מחאה, החליט סאבלימינל לקרוא לסינגל "הפרד ומשול" במטרה ליצור פרובוקציה מכוונת מול התקשורת; השיר טיפס למקום הראשון במצעדים, נשאר שם חודשים וזכה לכינוי "ההמנון הפטריוטי של האינתיפאדה". מתוך האלבום יצאו עוד שישה סינגלים, אשר הפכו ללהיטים שכבשו גם כן את צמרות המצעדים הישראליים.
במקביל החלה חברת התקליטים "תאקט רקורדס" להתפתח ולצבור תאוצה, נפתחו משרדים, אולפנים והוחתמו אמנים שונים בחברה.
סאבלימינל והצל עשו מהפכה במוזיקה הישראלית והפכו לתופעה בולטת. במרוצת השנים, זכו סאבלימינל והצל בפרסים רבים בטקסים של תעשיית המוזיקה הישראלית, ויצאו לסיבוב הופעות רחב בישראל ובעולם. במשך שנה וחצי הופיע סאבלימינל כ־26 הופעות בחודש בממוצע. בבלגיה אף זכה בפרס בינלאומי (European Hip-Hop Achievement Award).
בראיונות רבים שנתן ביקש סאבלימינל ליצוק תדמית חדשה לראפ הישראלי, בשונה מהתדמית העבריינית של הראפרים בארצות הברית, וניצל את השפעתו בעשייה חינוכית אשר ניכרת בטקסטים שכתב. בין הנושאים עליהם דיבר בשירים ניתן היה לשמוע בבירור על אהבת הארץ והמסורת, בעד שירות בצה"ל, אנטי סמים ועישון סיגריות ונגד פשע ואלימות.
משרד החינוך והמועצה לזהירות בדרכים אשר לקחו את סאבלימינל כנציגם אל מול הנוער בנושא העברת מסרים חיוביים. במקביל גם משרד החוץ שלח את סאבלימינל לסיבוב הופעות ברחבי העולם כשגריר כבוד המייצג את מדינת ישראל.
בשנת 2004 יצא לאור אלבום נוסף "Tact AllStars" המציג את כל אמני הלייבל "תאקט רקורדס" של סאבלימינל, לצד אמנים אורחים. אלבום זה הופץ באופן עצמאי על ידי חברת ההפצה העצמאית של סאבלימינל: "קול הרחוב Distribution". האלבום מכר יותר מ-30,000 עותקים בשבוע הראשון] והעלה את חברת התקליטים תאקט רקורדס לספירה הציבורית.
האלבום כלל להיטים כמו: "פרחים בקנה", "הסוד" עם שרית חדד, "אין גבולות" של סיוון, "את אותי שופטת" עם שר-אל, "שטח ההפקר" עם מומי לוי, "טינאנאי" של שי 360 ובוסקליז, "לנצח", "זה כתוב בספרים" עם איציק שמלי ועוד. בנוסף, התארחו באלבום הכפול גם: Killah Priest, Remedy מה-וו טאנג קלאן וגם המפיק J.R. Rotem.
בשנת 2006, בזמן ששאר אמני תאקט החלו לעבוד על הוצאת אלבומי הסולו שלהם, ביניהם: שי 360 חדד, בוסקילז, יואב אליאסי "הצל", איציק שמלי, סיוון ועוד. הוציא סאבלימינל אלבום נוסף, "בדיוק כשחשבתם שהכל נגמר". באלבום, סאבלימינל מתמקם במרכז הקונצנזוס, מארח את שלומי שבת, דויד ד'אור, דויד ברוזה ואת אמני תאקט. בנוסף מארח סאבלימינל באלבומו גם אמנים מהשורה הראשונה בארצות הברית כמו וייקליף ז'אן, מירי בן ארי, ג'ו באדן ועוד. מהאלבום יצאו עוד להיטים כמו: טורו, קלאסית ופרסי, in tel aviv ועוד. האלבום הגיע למעמד אלבום זהב].
בשנה זו סאבלימינל פתח חברת אינטראקטיב ותוכן סלולרית עצמאית בשם "תאקט אינטראקטיב", ובאותה תקופה, בתחום הסלולר וההורדות הדיגיטליות, סאבלימינל מכר מאות אלפי עותקים משירי האלבום באופן עצמאי. עם הצלחת האלבום, הפכה "תאקט אינטראקטיב" לחברה מובילה בתחומה בישראל.
בשנת 2007 כתב סאבלימינל יחד עם כנרת ההיפ הופ, זוכת פרס הגראמי, מירי בן ארי, שיר העוסק בהנצחת השואה, "אדון עולם עד מתי" במטרה להביא את הנושא למודעות הנוער. הם ביצעו יחדיו את השיר בערב יום השואה ובטקס ביד ושם אל מול ניצולי שואה ונוער מהתפוצות באירועים שהוגדרו על ידי מנכ"ל יד ושם: "שינוי משק כנפי ההיסטוריה..."
לסאבלימינל אולפני הקלטה, והוא עוסק בייצוג אמנים ומכירת הופעות (Booking), ניהול אמנותי לאירועי ענק, ניהול ומסחור זכויות יוצרים (Publishing), ייצור ומכירת מוצרי לוואי (מרצ'נדייס), חיי לילה, פרסום באמצעות צוותי הרחוב של "תאקט רקורדס", מסחור באמצעות האינטרנט והסלולר והבאת אמנים גדולים למופעים בישראל. כך, בשנת 2007 הביא סאבלימינל את Akon למופע בתל אביב.
בשנת 2008 הגרסה המחודשת של השיר "בת שישים" שאותו שר סאבלימינל עם הגבעטרון נבחר להיות המנון "חגיגות שנת ה-60 למדינת ישראל".
באותה שנה הוציא חידוש ביחד עם ליאור פרחי לשירו של פרחי "תיזהר ממנה", בעקבות תוכנית הטלוויזיה "האח הגדול". השיר זכה להצלחה גדולה והשניים אף השתתפו במשימה בתוכנית. בסוף שנת 2009, הוציא ביחד עם דנה אינטרנשיונל את הלהיט הארצי "עליי".
במקביל סאבלימינל השתתף בקמפיינים ופרסומות לגורמים מסחריים גדולים ולחברות מובילות בתחומים שונים במשק הישראלי.
בנוסף, שיתף פעולה עם ארגונים בנושאים חברתיים חשובים,
בניהם: פרויקט עמותת אור ירוק, הנצחת השואה, קמפיין נגד אלימות בשיתוף עמותת עלם, נטיעות ב- ט"ו בשבט יחד עם קק"ל, מופעים מיוחדים לחיילים והוצאת אלבום אוסף עם האגודה למען החייל' "פזצטא", שירותרום, קרן היסוד, תגלית, מסע פרוג'קט, ההסתדרות הציונית העולמית, משרד ראש הממשלה, הסוכנות היהודית ועוד.

2010–היום

ב-14 ביוני 2010 התחתן סאבלימינל עם אינס גולדברג אותה הכיר עוד בבית הספר.
באפריל 2011 יצא האלבום "Jew-niversal", בו סאבלימינל משלב מוזיקת היפ הופ עם דאנס אלקטרוני, רוק, פופ, מזרחית, רגאיי, ועוד. התארחו בו אמנים כמו Tony Touch, Seany B, Dada, Void, גד אלבז, אריק לביא, דנה אינטרנשיונל ונוספים. מתוך האלבום שבעה שירים נכנסו למצעד הלהיטים וסאבלימינל יצא לסיבוב הופעות חדש.
בינואר 2012 הפך לאב כאשר נולד בנו הבכור, לו הוא מקדיש את אלבום אוסף הלהיטים הכפול ה"יצירה שלי". האוסף כולל 35 להיטים מכול הזמנים ו- 5 שירים חדשים אשר נוצרו במיוחד עבור האוסף, בניהם: "מאוהב" עם לירן אביב, "באה לי טוב" עם קובי פרץ ו"יש לנו אהבה" עם להקת אתניקס אשר הפכו ללהיטים ששהו שבועות רבים בצמרת מצעדי ההשמעות ברדיו הישראלי.
בראיונות שערך בחו"ל כונה "ג'יי זי הישראלי" וסיפר על רצונו להתפרש ולהגיע לארצות שונות בדגש על ארצות הברית.
בפברואר 2014 נולד בנו השני, ובפברואר 2015 הוציא שמעוני את הסינגל והקליפ "חלום של כל גבר", בו הוא מארח את חבר להקת "שוטי הנבואה", גלעד ויטל. שמעוני העיד כי כתב את השיר בהשראת אשתו והשיר מתאר אותה.
באוקטובר 2017 הצטרף לצוות השופטים בעונה השלישית של תוכנית המציאות "אקס פקטור ישראל" לצד משה פרץ, שירי מימון ועברי לידר, ומשודרת ברשת של ערוץ 2. באותה שנה התארח בתוכניות "הכל הולך" ובתוכנית "משחקי השף: אוטו אוכל", שניהם באותה זכיינית.
בינואר 2018 שחרר את "תן למוזיקה לדבר", שיר ראשון מתוך אלבום חדש שצפוי לצאת בחודשים הקרובים.

השפעה על המוזיקה והתרבות הישראלית

סאבלימינל הצליח להגיע לקהל הישראלי וחלק מהשפעתו ניתנת למדידה בזרם שוטף של אמני ראפ שנכנסו לתודעה הציבורית לאחר פריצתו של סאבלימינל. באלבומו המשותף עם הצל "האור והצל" צורפה לאלבום שרשרת מגן דוד, אקט ראשון מסוגו בישראל באותה תקופה; השיר שיקף את מטרתו של סאבלימינל "להפוך את הציונות למגניבה וסקסית", כלומר ניסיון לקשר את הנוער לציונות.
במקביל, ניתן להבחין בהשפעה של סאבלימינל על המדיה, דוגמת תוכנית הלימוד "התקווה – מהרצל עד סאבלימינל". בנוסף, הופק הסרט "ערוצים של זעם", אשר תיאר את הסכסוך הישראלי-פלסטיני דרך עיניהם של סאבלימינל והראפר הערבי תאמר נפאר.
כמו כן, ניתן לראות גם נקודות השקה לפוליטיקה הישראלית, דוגמת ביבי נתניהו, אשר ביקשו את תמיכתו בעיצוב דעת הקהל. מרצ השתמשו בדמותו בג'ינגל פארודי לקראת הבחירות והוא היה אף בין המועמדים לכהן במליאת רשות השידור.

ביקורת

אחת הביקורות שהופנו כנגד סאבלימינל הייתה בגין "התמסחרות". חלק מעמיתיו ומעריציו ראו בקמפיין שעשה ל"שוקו קרלו" של תנובה התמסחרות וניסיון להפוך את המוזיקה הטהורה להצלחה כלכלית. עיתונאים רבים יצאו בגנותו בכך ששכח את המהות האמיתית, שהיא המוזיקה.תגובתו של סאבלימינל להאשמות: "אני מעדיף כמה עסקים שיעבדו במקביל ומכולם להתפרנס. אני מקבל תמלוגים, מופיע, מוכר מוצרים נלווים, סלולר, פרסומות, קריינויות ועיבודים. יש לי אולפן הקלטות ואת חברת תאקט". בנוסף אמר כי "אני לא רואה במסחור משהו רע", אלא שואף להצלחה ו"כסף הוא סימן להצלחה". יתר על כן, בראיונות שונים העיד כי ההצלחה הכלכלית היא זו שנתנה אפשרות להשקיע באומני היפ הופ ישראלים ולפתח את הסצנה".
ב-2009 התפצלו צעדיו של סאבלימינל משותפו האומנותי מתחילת הדרך, יואב אליאסי, הידוע כ"הצל" לאחר עשור וחצי של עבודה משותפת. הצמד הסתכסך והצל תקף את סאבלימינל בשיר "אין לי רחמים כי אין לי תאקט, לא עושה חשבון כי אין לי בנק / קלוט את הסאב, איך הוא דופק, בתים מפרק, משפחות מחסל", בתגובה ענה סאבלימינל ש"מצער אותי שהתקשורת מנצלת אותו על הגב שלי... אני מאחל לו הצלחה בדרכו החדשה". שיא הסערה התבטא בשיר שהוציא אחיו של הצל בשם "סאבלימיז"ל", בו תקף את שותפו לשעבר של אחיו. סאבלימינל בתגובה סיפר כי "אמרו שמכרתי את המשפחה שלי בשביל כסף – זה פצע לי את הנשמה. זה אדם שהייתי אח שלו, עזרתי למשפחה שלו מהלב, זו לא הייתה יריקה בפרצוף, אלא הרבה יותר גרוע". בשנת 2012 השלימו השניים ונראו יחד לראשונה בברית של בנו הבכור של סאבלימינל וב-2013 עלו להופיע יחד באילת. בעיתונים נכתב "סאבלימינל והצל חזרו: זו רעידת אדמה".
ביקורת נוספת הייתה כנגד השפעות המוזיקה המזרחית באלבומיו, שיתוף פעולה עם ז'אנרים אחרים, ועזיבת ההיפ הופ המסורתי. קולות נשמעו על כך ש"נטש את הקהילה ממנה שאב כח בראשיתו ובחר לאסוף סביבו קהל אחר, אותו קהל מיינסטרים". בתגובה ענה: "בשבילי להצליח זה לא להיות מפורסם, אלא להיות הכי טוב במה שאני עושה, ובשביל זה אני צריך להתפרנס. אין מה לעשות". עוד הוסיף, כי מצא לנכון לשלב בעשייה שלו מוזיקה מכל הסוגים, לרבות המוזיקה הים תיכונית, אופרה ואף פולקלור דוגמת הגבעטרון, על מנת לחשוף את ההיפ הופ לציבור הרחב.